Tuttugu og átta úkraínskir flóttamenn komu til landsins síðasta sólarhring. Þetta er mesti fjöldi sem hingað hefur komið á einum degi frá innrás Rússa í Úkraínu. Sviðsstjóri landamærasviðs segir ekki gott að fá marga svona daga í röð, það geti lagt kerfið á hliðina.
Frá því að Rússar réðust inn í Úkraínu hafa 104 flóttamenn þaðan komið til landsins. Í þessum hópi eru 50 konur og 30 börn. Móttökukerfi flóttamanna á landamærum var fært af óvissustigi á hættustig í gær. Jón Pétur Jónsson er sviðsstjóri landamærasviðs ríkislögreglustjóra.
Undirbúningur er á fullu hjá okkur sem komum að þessari viðbragðsáætlun og það eru fjölmargir aðilar sem koma að því. Við erum að stilla saman strengi. Fjöldinn sem kom hingað í gær er þetta ekki mesti fjöldi sem komið hefur hingað frá Úkraínu eftir innrás Rússa? Jú heildarfjöldi þeirra sem óskaði eftir vernd í gær var 33 en af þeim voru 28 sem voru með tengsl við Úkraínu. Það sem af er degi hafa 8 einstaklingar óskað eftir vernd.
Jón Pétur segir að helmingur þeirra, eða fjórir, séu frá Úkraínu. Hann segir erfitt að spá fyrir um hver fjöldinn verður næstu daga.
Þó við fáum einn svona dag, jú það er vísbending um að þeim fari að fjölga á næstu dögum. Við þurfum bara að vera undirbúin að takast á við það. Kerfið hjá ykkur þess megnugt að ráða við þetta? Já við erum að grípa til ráðstafana til þess að það verði það. Eins og ég hef sagt að þá erum við á þolmörkum og það er ekki gott að fá marga svona daga í röð, það væntanlega leggur okkur á hliðina. Þess vegna erum við að bregðast við með þessum hætti.
Segir Jón Pétur. Klukkan 16 í dag ætla Átak, félag fólks með þroskahömlun, Tabú sem er feminísk fötlunarhreyfing, Þroskahjálp og Öryrkjabandalagið að afhenda utanríkisráðherra áskorun um að íslensk stjórnvöld grípi tafarlaust til aðgerða til að tryggja öryggi fatlaðra borgara í stríðinu í Úkraínu.

Tuttugu og átta úkraínskir flóttamenn komu til landsins síðasta sólarhring, sem er mesti fjöldi á einum degi. Þeir eru nú orðnir 104 frá innrás Rússa í Úkraínu, þar af 50 konur og 30 börn.